ПРАВИЛНИК
за реда, начина и условията за предоставяне на еднократни финансови помощи в полза на граждани на Община Джебел
/Изменен и допълнен с Решение №188 от 22.05.2025 г. на ОбС – Джебел/


Раздел I.
ПРЕДМЕТ

Чл. 1. (1)Този правилник урежда реда, начина и условията за предоставяне и отчитането на средства за еднократни безвъзмездни финансови помощи в полза на граждани на Община Джебел.
(2) Средствата се предоставят приоритетно на лица, с доказани здравни, социални нужди или чиито имоти са пострадали от бедствия, аварии и пожари.
 
Раздел II.
ОСНОВАНИЯ ЗА ОТПУСКАНЕ НА ЕДНОКРАТНА ПОМОЩ

Чл. 2. (1)По реда на този правилник се разглеждат искания на физически лица, за отпускане на еднократна финансова помощ с постоянен и настоящ адрес на територията на Община Джебел, с доказани неотложни здравни,  социални нужди или чиито жилища са пострадали от бедствия, аварии и пожари.
(2) Лицата, кандидатстващи за предоставяне на еднократни финансови помощи по този правилник имат право да получат такава веднъж годишно.
Чл. 3. (1) По реда на този правилник не се отпуска финансова помощ, когато се касае за:
1. погасяване на банкови задължения, задължения към кредитни институции и др.;
2. погасяване на задължения за данъци, такси и вноски към осигурителните и здравни фондове;
3. погасяване на задължения за текущи ремонти, наеми и др.;
4. при обявено бедствено положение на територията на Община Джебел.
 
Раздел III.
РАЗМЕР НА ОТПУСКАНАТА ЕДНОКРАТНА ПОМОЩ

Чл. 4. /Изм. и доп. с Решение №188/22.05.2025 г. на ОбС – Джебел/ Размерът на предоставената еднократна финансова помощ е не по-малко от 300 (триста) лв. /153.39 евро и не повече от 2000 (две хиляди) лв. /1022.58 евро.
(1) /Изм. и доп. с Решение №188/22.05.2025 г. на ОбС – Джебел/ В случаи на изключително тежки здравословни проблеми, при които е налице непосредствен риск за живота на гражданина, размерът на предоставената еднократна финансова помощ може да бъде до 5000 (пет хиляди) лева/ 2556.46 евро, независимо от размера на годишния доход на лицето.
(2) /Изм. и доп. с Решение №188/22.05.2025 г. на ОбС – Джебел/ Във всички останали случаи по чл. 1, ал. 1 максималната сума за подпомагане е до 2000 (две хиляди) лв. / 1022.58 евро.
(3) Предоставените финансови помощи по този Правилник са индивидуални и размерът им се определя на база предоставените документи от лицето.
Чл. 5. (1) Общата сума, предвидена за отпускане на помощи по реда на този Правилник, се одобрява от Общински съвет при приемането на годишния бюджет на Община Джебел или неговата актуализация.
(2) Предоставянето на средства по този Правилник се извършва след решение на Общинския съвет до изчерпването на планираната сума по ал. 1.
(3) В Общинската администрация се създава регистър на предоставените еднократни финансови помощи за бюджетната година, който се води от служител на общинска администрация, определен със заповед на Кмета на Община Джебел.

Раздел IV.
УСЛОВИЯ ЗА ОТПУСКАНЕ НА ЕДНОКРАТНА ПОМОЩ

Чл. 6. (1) Еднократна финансова помощ се отпуска на лица, отговарящи на следните условия:
1. Да имат постоянен и настоящ адрес на територията на Община Джебел през последните 6 ( шест )  месеца;
2. Да не са вписани като ЕТ и да не са съдружници в търговски дружества. Изключения се допускат за търговски дружества и ЕТ, които са декларирали нулев оборот през последните 3 (три) години от датата на подаване на заявление за подпомагане по този Правилник;
3. Средномесечният доход за последните 3 месеца на член от семейството да е в размер до 1 /една/ минимална работна заплата за страната;
4. Да не  притежават недвижима или движима собственост, която може да бъде източник на доходи, с изключение на вещите, които служат за обичайно потребление на лицето или семейството;
5. Да не са сключвали договор за предоставяне на собственост срещу задължение за издръжка и гледане;
6. Да е налице доказана необходимост от консервативно или оперативно лечение с или без хоспитализация в страната или чужбина;
7. Да не са получавали еднократна помощ от Дирекция „Социално подпомагане” - Джебел, за съответния случай в рамките на същата календарна година с изключение на случаите, в които доказаната нужда надвишава петнадесет-кратния размер на отпуснатата помощ;
8. Поразеното жилище е единствено за семейството, не е застраховано и за него има документ за собственост;
Чл. 7. Тежестта и вида на заболяването на непълнолетните и пълнолетните лица се доказва с актуална епикриза от лечебно заведение, издадена до 1 година преди датата на подаване на заявлението.
Чл. 8. Степента на поражение на жилището се доказва с Регистрационна бланка ( Служебна бележка) и Количествено -стойностна сметка, изготвена от компетентен орган.
 
Раздел V.
РЕД ЗА ОТПУСКАНЕ НА ЕДНОКРАТНА ПОМОЩ

Чл. 9. (1) Лицата, кандидатстващи по този правилник подават заявление по Приложение №1 от Правилника до Кмета на Община Джебел.
(2) Заявлението по Приложение №1 се подава лично или чрез пълномощник, в деловодството на общинска администрация или по пощата.
Чл. 10. (1) Към заявлението за кандидатстване за еднократна финансова помощ се представят съобразно необходимостта от отпускане на еднократната помощ следните документи:
1. Служебни бележки за дохода за последните три месеца;
2. Актуална епикриза/експертно решение, медицинска документация;
3. Протокол от специализиран орган/ в случаите по чл. 8;
4. Декларация по образец, Приложение №2 от Правилника;
5. Други документи, в зависимост от конкретния случай.
Чл. 11. Разглеждането на постъпилите заявления  се извършва от комисия, сформирана със заповед на кмета на община Джебел. Съставът на комисията се състои от 3 члена,  от които: Председател – зам.- кмет на община Джебел,  членове – един общински съветник, посочен от Председателя на Общинския съвет и един служител от Общинска администрация.
Чл. 12. При разглеждане на заявленията, членовете на Комисията към общинска администрация, при необходимост могат да изискват по служебен ред информация от териториалните структури на Националната агенция по приходите, Бюро по труда, Дирекция “Социално подпомагане“ и др.
Чл. 13. Комисията разглежда постъпилите заявления веднъж месечно до 25 -то число на текущия месец или извънредно при необходимост по предложение на нейния Председател.
Чл. 14. (1) Комисията разглежда постъпилите заявления  и се произнася с решение, конкретно за всяко заявление, в което се определя дали лицето/семейството отговаря на условията за отпускане на еднократна помощ, както и размера й. Решенията на комисията се приемат с мнозинство от 2/3 от присъстващите членове. За решенията на комисията се води протокол, който се подписва от всички присъствали членове. 
(2) В случаи, при които изискуемите документи по чл. 10 от Правилника   не са изрядни, разглеждането се отлага за следващо заседание или до пълно окомплектоване на документите.
(3) В случаи по предходната алинея, Комисията уведомява заявителя да отстрани нередностите в 7-дневен срок от получаването на уведомлението.
Чл. 15. (1) Кметът на община Джебел внася предложение за отпускане на помощи до Общински съвет – Джебел за лицата, отговарящи на изискванията, определени в настоящия Правилник.
(2) Предложението се разглежда от съответните постоянни комисии към Общински съвет-Джебел.
(3) Общински съвет приема решение, с което определя и отпуска еднократната помощ.
Чл. 16.  Лицето кандидатствало за еднократна помощ се уведомява писмено за резултата.
Чл. 17. (1) Помощите за тежки заболявания са индивидуални и размерът им се определя на база предоставените документи от лицето.
(2)  Помощите за тежки заболявания се изплащат от касата на община Джебел.
(3)  Лицето, на което е отпусната помощта, получава същата лично,  чрез законния си представител  или чрез пълномощник.

Раздел VІ
ДОПЪЛНИТЕЛНИ РАЗПОРЕДБИ
§ 1. „Семейство“ включва:
а) съпрузите, ненавършилите пълнолетие деца, както и навършилите пълнолетие, ако продължават да учат, до завършване на средното им образование, но не по-късно от навършване на 20-годишна възраст (родени, припознати, осиновени, доведени, заварени, с изключение на сключилите брак);
б) съвместно живеещи родители без сключен граждански брак, които съжителстват на един настоящ адрес, техните ненавършили пълнолетие деца, както и навършилите пълнолетие, ако продължават да учат, до завършване на средното им образование, но не по-късно от навършване на 20-годишна възраст (родени и припознати, с изключение на сключилите брак);
в) родителят и неговите/нейните ненавършили пълнолетие деца, както и навършилите пълнолетие, ако продължават да учат, до завършване на средното им образование, но не по-късно от навършване на 20-годишна възраст (родени, припознати, осиновени, с изключение на сключилите брак).
§ 2. „Доходи“ са приходи, произхождащи от: 
а) трудова дейност; 
б) дейности в областта на селското, горското и водното стопанство; 
в) продажба и/или замяна на движимо или недвижимо имущество; 
г) продажба на акции, дялове и други участия в търговски дружества и други форми на съвместна дейност; 
д) наем, рента и аренда; 
е) авторски и лицензионни възнаграждения; 
ж) дивиденти и доходи от дялово участие; 
з) обезщетения и помощи; 
и) пенсии; 
й) стипендии; 
к) месечни добавки за деца; 
л) присъдени издръжки.

Раздел VII. 
ПРЕХОДНИ И ЗАКЛЮЧИТЕЛНИ РАЗПОРЕДБИ
§1. На лица, които не отговарят на посочените в Правилник за реда, начина и условията за предоставяне на еднократни финансови помощи в полза на граждани на Община Джебел, такава се отпуска само при изключително трудна за заявителя житейска ситуация, при която е невъзможно той сам, чрез труда си или чрез притежаваното от него имущество да посрещне съответната конкретна нужда.
§2. За лицата по §1 се изготвя мотивирано предложение за нуждата от отпускане на еднократна помощ,  което се обсъжда на заседание на Общински съвет.
§3. Правилникът е приет на заседание на Общински съвет – Джебел с Решение № 31 от Протокол № 3 /21.12.2023  год.
§4 Лицата, декларирали неверни данни губят правото да получават помощи по реда на този Правилник за следващите 2 (две) календарни години.
§ 5. Измененията и допълненията на Правилника приети с Решение №188 от 22.05.2025 г. на ОбС - Джебел влизат в сила от 01.01.2026 г., съгласно § 6, ал. 1, т. 2 от Преходните и заключителни разпоредби на Закона за въвеждане на еврото в Република България.









Приложение № 1 



ДО
КМЕТА
НА ОБЩИНА ДЖЕБЕЛ


З А Я В Л Е Н И Е
по чл.9, ал.1от Правилника за реда, начина и условията за отпускане на еднократна  помощ в полза на граждани на  Община Джебел

От ………………………………………………........................    ЕГН……………………....
                         /име, презиме, фамилия/

Притежаващ л. к. №…...................., издадена от МВР ……….......……, на   …………..г.

Адрес : гр. /с. ……………............., Община Джебел

ул. ....…………………………………………………………………, тел.………........................
     
 Моля, да ми бъде отпусната еднократна помощ  за ………………………………..
...………………………………………………………………………………........
………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………
      /посочва се причината и/или нуждата поради, която се иска финансовата помощ/
Запознат/а съм с Правилника за реда, начина и условията за отпускане на еднократна  помощ в полза на граждани на  Община Джебел.

Съгласен/а съм община Джебел да обработва и съхранява личните ми данни, съгласно изискванията на Закона за защита на личните данни.

Съгласен/а съм община Джебел да извърши проверка на декларираните от мен данни.


В подкрепа на Заявлението, прилагам следните документи:

1. …………………………………….
1. …………………………………….
1. …………………………………….
1. …………………………………….
1. …………………………………….
1. …………………………………….


Дата:……………..                                            		С уважение:…………..
гр. /с………………                                                                              /подпис/

Приложение № 2

Д Е К Л А Р А Ц И Я

по чл.6, ал.1, т.1-8 от Правилника за реда, начина и условията за отпускане на еднократна  помощ в полза на граждани на  Община Джебел

	
От …………………………………………….........................…… ЕГН…………………….

/име, презиме, фамилия/


Д Е К Л А Р И Р А М:

1. Че съм/ че не съм регистриран/а по смисъла на Търговския закон като едноличен търговец, не съм собственик на капитал от търговско дружество;
2.  Че притежавам/ че не притежавам недвижима или движима собственост, която може да бъде източник на доходи, с изключение на вещите, които служат за обичайно потребление;
3. Че съм/ че не съм сключвал  договор за предоставяне на собственост срещу задължение за издръжка и гледане;
4. Че съм/ че не съм получавал еднократна помощ от Дирекция “Социално подпомагане” – Джебел през настоящата година;
5. Че съм/ че не съм с адресна регистрация по постоянен и  настоящ адрес, на територията на Община Джебел през последните 6 /шест/ месеца;  
6. Че средномесечният доход за последните 3 месеца на член от семейството е в размер до 1 /една/ минимална работна заплата за страната;
7. Че поразеното жилище е единствено за семейството, не е застраховано и за него има документ за собственост.              / когато е приложимо/;


  Забележка: Вярното се подчертава


Известно ми е, че за декларирани от мен неверни данни нося наказателна  отговорност  по  чл. 313  от НК.


Дата: ………….                                                              Декларатор: …………………                  
гр. /с. ……………                                                                                /............................/
	          

